Document ID: 32011R0335
Publication Date: 2011-04-07

Title and Content:
NARIADENIE KOMISIE (EÚ) č. 335/2011
zo 7. apríla 2011,
ktorým sa mení a dopĺňa nariadenie Komisie (ES) č. 1091/2009, pokiaľ ide o minimálny obsah enzymatického prípravku endo-1,4-beta-xylanázy produkovanej kmeňom Trichoderma reesei (MUCL 49755) a endo-1,3(4)-beta-glukanázy produkovanej kmeňom Trichoderma reesei (MUCL 49754) ako kŕmnej doplnkovej látky pre kurčatá na výkrm
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 13 ods. 3,
keďže:
(1)
Použitie endo-1,4-beta-xylanázy produkovanej kmeňom Trichoderma reesei (MUCL 49755) a endo-1,3(4)-beta-glukanázy produkovanej kmeňom Trichoderma reesei (MUCL 49754) bolo povolené na desať rokov pre kurčatá na výkrm nariadením Komisie (ES) č. 1091/2009 z 13. novembra 2009 o povolení enzymatického prípravku endo-1,4-beta-xylanázy produkovanej kmeňom Trichoderma reesei (MUCL 49755) a endo-1,3(4)-beta-glukanázy produkovanej kmeňom Trichoderma reesei (MUCL 49754) ako kŕmnej doplnkovej látky pre kurčatá na výkrm (držiteľ povolenia spoločnosť Aveve NV) (2).
(2)
Držiteľ povolenia predložil žiadosť o zmenu podmienok povolenia tejto kŕmnej doplnkovej látky pri používaní pre kurčatá na výkrm s cieľom znížiť minimálnu odporúčanú dávku endo-1,4-beta-xylanázy produkovanej kmeňom Trichoderma reesei (MUCL 49755) a endo-1,3(4)-beta-glukanázy produkovanej kmeňom Trichoderma reesei (MUCL 49754) zo 4 000 XU (3)/kg a 900 BGU (4)/kg na 2 000 XU/kg a 450 BGU/kg. K tejto žiadosti priložil príslušné údaje, ktorými podložil žiadosť o zmenu.
(3)
Európsky úrad pre bezpečnosť potravín (ďalej len „úrad“) dospel vo svojom stanovisku z 10. novembra 2010 k záveru, že údaje získané z troch štúdií u kurčiat na výkrm nepodporujú zníženie minimálnej odporúčanej dávky zo 4 000 XU/kg a 900 BGU/kg na 2 000 XU/kg a 450 BGU/kg krmiva, pretože analýzami krmiva sa ukázalo, že zamýšľané dávky boli značne prekročené. Z údajov však vyplýva, že prípravok je účinný pri nižšej dávke, než je dávka povolená v súčasnosti. Podľa úradu možno z údajov odhadom vyvodiť, že dávka 3 000 XU/kg a 600 BGU/kg krmiva môže zlepšiť rýchlosť rastu a pomer spotreby krmiva k prírastku hmotnosti u kurčiat na výkrm (5).
(4)
Podmienky stanovené v článku 5 nariadenia (ES) č. 1831/2003 sú splnené.
(5)
Nariadenie (ES) č. 1091/2009 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha k nariadeniu (ES) č. 1091/2009 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. apríla 2011

Classification:
Level 1 Topics: 100149
100157
100156
Level 2 Topics: 100259
100215
100250
Level 3 Topics: 711
1277
6052
2711
1268
All Topics: 1277
1590
4743
6052
6322
6569
768